Turqi: “Marshimi për Drejtësi” fuqizon opozitën
Me një marshim prej 450 kilometrash nga Ankaraja në Stamboll, udhëheqësi i opozitës proteston kundër politikave të Erdoganit
Udhëheqësi i partisë kryesore të opozitës në Turqi ka nisur një ecje prej 450 kilometrash nga kryeqyteti i vendit, Ankaraja drejt Stambollit, për të protestuar kundër kalimit të vendit, sipas tij, në një sistem njëpartiak. I ashtuquajturi "Marshim i Drejtësisë" vjen pak kohë para përvjetorit të përpjekjes së dështuar të grushtshtetit në korrik të vitit të kaluar. Ngjarjet e 2016-s sollën një reagim të ashpër nga Presidenti Rexhep Tajip Erdogan, që çoi në një fushatë të gjërë kundër atyre që Erdogan mendon se ishin të implikuar. Marshimi po bëhet një pikë qendrore e fuqishme për opozitën. Dita e 20-të e "Marshit për Drejtësi" dhe Kemal Kiliçdarolu ende ka energji në hapat e tij. Kreu 68-vjeçar i Partisë Popullore Republikane është kritikuar shpesh si udhëheqës i paefektshëm opozitar. Tani, Kiliçdarolu po nxit lëvizjen kundër Presidentit Rexhep Tajip Erdogan dhe shtypjes një vjeçare të lëvizjeve apo grupeve që nuk janë dakord me pikëpamjet e tij politike. "Adalet" do të thotë drejtësi, dhe ky është mesazhi i thjeshtë i marshuesve. Ata thonë se po përpiqen të shtrijnë mesazhin e tyre përtej vijave politike, për të kthyer vëmendjen tek mijëra njerëzit që janë burgosur dhe kanë humbur vendet e punës nga fushata shtypëse e Erdoganit pas grushtit të shtetit. Presidenti Erdogan akuzon marshuesit për tradhëti dhe bashkëpunim me grupet terroriste. Por, ndërsa marshimi vazhdon, ai tërheq gjithnjë e më shumë përkrahës. thotë një marshuese. Erdogan ende gëzon përkrahje të konsiderueshme në vend. Mbështetësit e tij shpesh sfidojnë marshin e opozitës me këngë dhe shenja me katër gishta që simbolizojnë mbështetjen e tyre për presidentin. Përçarjet politike në Turqi ka të ngjarë të thellohen, ndërkohë që më shumë njerëz i bashkohen marshimit. Marshuesit pritet të mbërrijnë në Stamboll të dielën, mes pritshmërive të mëdha dhe madje edhe ankthit.